**allegro aperto**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

când ţi-am deschis seiful te-ai repezit hulpavă

să mă cunoşti şi-n suflet temeinic să-mi deretici

ai dat de vorbe goale de şarlatani eretici

de flori şi frunze moarte şi sudori reci şi bravă

arunci cât colo boarfe mucegăite-n ladă

cu umede batiste speli pete sângerii

mă cauţi curioasă-n străvechi fotografii

alini dureri ce nu-mi pot permite să se vadă

zâmbeşti făcând cu ochiul trecutelor iubite

săruţi sfioasă mâini de rudenii şi strămoşi

complexe împletite în inimă-mi descoşi

şi nu laşi loc de spaime şi jeluiri coclite

apoi te speli şi-n taină cuminte fără frică

te-ntinzi în mine toată şi torci ca o pisică.